b'\n_START_ARTICLE_\nTilastotieteilij\xc3\xa4\n_START_PARAGRAPH_\nTilastotieteilij\xc3\xa4 ty\xc3\xb6skentelee teoreettisen tai soveltavan tilastotieteen parissa. Tilastotieteilij\xc3\xa4n ty\xc3\xb6 on luonnon ilmi\xc3\xb6iden tai ihmisen toiminnan tuottamien havaintojen analysointia kvantitatiivisin menetelmin sek\xc3\xa4 n\xc3\xa4iden menetelmien kehitt\xc3\xa4mist\xc3\xa4._NEWLINE_Tilastotieteilij\xc3\xa4 yhdist\xc3\xa4\xc3\xa4 ty\xc3\xb6ss\xc3\xa4\xc3\xa4n usein tilastotieteellist\xc3\xa4 osaamistaan muiden alojen tuntemukseen. Sovellusalueet ovat hyvin vaihtelevia. Yleisi\xc3\xa4 aloja ovat muun muassa l\xc3\xa4\xc3\xa4ketiede, luonnontieteet, yhteiskuntatieteet, tuotanto ja rahoitus._NEWLINE_Tilastotieteilij\xc3\xa4n ammatti on tuhansia vuosia vanha. Heit\xc3\xa4 ty\xc3\xb6skenteli muinaisessa Egyptiss\xc3\xa4 v\xc3\xa4est\xc3\xb6nlaskennan ja karjan laskennan parissa. Nykyisin tyypillisi\xc3\xa4 teht\xc3\xa4vi\xc3\xa4 ovat muun muassa aineiston analyysi ja mallinnus tai otannan suunnittelu ja kyselytutkimuksen analysointi.\n_START_SECTION_\nHistoria\n_START_PARAGRAPH_\nTilastotiede on aineistojen analysointiin ja mallintamiseen perustuva tiede, jonka juuret ulottuvat aina 1500-luvulle saakka. Aatelisherrojen uhkapeliharrastuksesta kehittyi my\xc3\xb6hemmin todenn\xc3\xa4k\xc3\xb6isyyslaskenta. 1600-luvulla keskiaikainen yhteiskuntaj\xc3\xa4rjestyksen hajoaminen sek\xc3\xa4 Euroopan johtavien valtioiden talouksien kehittyminen rahataloudeksi vauhdittivat tilastotieteen kehityst\xc3\xa4. Oleellinen kasvu tieteenalalla tapahtui 1800-luvulla, jolloin luonnontieteet sek\xc3\xa4 yhteiskunta- ja k\xc3\xa4ytt\xc3\xa4ytymistieteet kiinnostuivat tilastollisista menetelmist\xc3\xa4. Matemaattisen tilastotieteen kehittyminen katsotaan alkaneen 1900-luvulla. My\xc3\xb6hemmin teknisten apuv\xc3\xa4lineiden, laskimien ja erityisesti tietokoneiden kehittyminen mahdollistivat tilastollisten menetelmien yleistymisen.\n_START_SECTION_\nTilastotieteilij\xc3\xa4n ty\xc3\xb6\n_START_PARAGRAPH_\nTilastotieteilij\xc3\xa4n ty\xc3\xb6tilanne on hyv\xc3\xa4. Jo opiskeluaikana opiskelijan on mahdollista suorittaa palkallinen harjoittelu, joka hyv\xc3\xa4ksiluetaan opintoihin. Tilastotieteen sovellusten monipuolisuus sek\xc3\xa4 tilastollisten menetelmien laaja k\xc3\xa4ytt\xc3\xb6 takaavat valmistuneiden opiskelijoiden hyv\xc3\xa4n kysynn\xc3\xa4n ty\xc3\xb6markkinoilla. Yliopistojen ja tutkimuslaitosten lis\xc3\xa4ksi tilastotieteilij\xc3\xb6it\xc3\xa4 ty\xc3\xb6llistyy runsaasti teollisuuteen ja erilaisiin asiantuntijateht\xc3\xa4viin. Tilastotieteilij\xc3\xb6it\xc3\xa4 ty\xc3\xb6skentelee mm. informaatioteknologian alalla, l\xc3\xa4\xc3\xa4keteollisuudessa, julkisessa hallinnossa, tutkimuslaitoksissa, korkeakouluissa opetus- ja tutkimusteht\xc3\xa4viss\xc3\xa4, vakuutuslaitoksissa, pankkialalla, teollisuudessa sek\xc3\xa4 eri alojen yksityisiss\xc3\xa4 yrityksiss\xc3\xa4. Kuten muissakin kansainv\xc3\xa4lisesti harjoitettavissa tieteiss\xc3\xa4, tutkimusty\xc3\xb6 tehd\xc3\xa4\xc3\xa4n englanniksi ja julkaisut ovat englanninkielisi\xc3\xa4. Tilastotieteilij\xc3\xb6iden yleisi\xc3\xa4 ammattinimikkeit\xc3\xa4 ovat muun muassa tutkija, ylitarkastaja, yliaktuaari, analyytikko ja tilastotieteilij\xc3\xa4.'